b'\n_START_ARTICLE_\nBajkalsko jezero\n_START_SECTION_\nGeologija in hidrologija\n_START_PARAGRAPH_\nPod jezerom le\xc5\xbei globoka, 25 do 30 milijonov let stara celinska prelomna razpoka in vsebuje debele, nedotaknjene plasti usedlin. Globina usedlin na nekaterih predelih jezera meri tudi do 6.400 m. Usedlin se ni dotaknila velika poledenitev, tako da ohranjajo podatke o zgodovini Zemlje. Ruski, ameri\xc5\xa1ki in japonski znanstveniki so v 90. letih 20. stoletja z vrtanjem v sediment dobili podatke o klimatskih spremembah zadnjih 6,7 milijona let._NEWLINE_Geolo\xc5\xa1ka razpoka je \xc5\xa1e razmeroma mlada in aktivna. \xc5\xa0iri se s hitrostjo okoli dva centimetra na leto. Obmo\xc4\x8dje Bajkalskega jezera je tudi seizmi\xc4\x8dno aktivno z ve\xc4\x8djimi potresi skoraj vsako leto. Na podro\xc4\x8dju okoli jezera je ve\xc4\x8d termalnih vrelcev._NEWLINE_Voda v jezeru je kljub veliki globini dobro preme\xc5\xa1ana po globini; ni v plasteh kot v mnogih manj\xc5\xa1ih jezerih in celo v jezeru Tanganjika in v \xc4\x8crnem morju._NEWLINE_V jezero priteka ve\xc4\x8d okoli 330 rek, od tega sedem najve\xc4\x8djih: Selenga, \xc4\x8cikuj, Hilok, Uda, Turka, Barguzin in Zgornja Angara, odteka pa edino reka Angara. Na jezeru je 27 otokov, najve\xc4\x8dji med njimi je Olhon, ki je dolg 72\xc2\xa0km in je tretji najve\xc4\x8dji jezerski otok na svetu.\n_START_SECTION_\nEkologija\n_START_PARAGRAPH_\nOb jezeru \xc5\xbeivi 2.500 vrst \xc5\xbeivali, od katerih je 82\xc2\xa0% endemitov, 1.000 vrst rastlin (od tega 852 vrst in 233 podvrst alg) in 50 vrst rib. Svetovno znani bajkalski tjulenj ali nerpa (Phoca sibirica) je ena od le treh povsem sladkovodnih vrst tjulnjev na svetu, raz\xc5\xa1irjena pa je na podro\xc4\x8dju celotnega jezera._NEWLINE_Leta 1966 so na ju\xc5\xbenem delu jezera pri Bajkalsku postavili tovarne celuloze, ki je jezero onesna\xc5\xbeevala s kemikalijami. Tovarna je leta 2008 zaradi nerentabilnosti prenehala z obratovanjem, 4. januarja 2010 pa je ponovno za\xc4\x8dela obratovati. 13. januarja 2010 je ruski predsednik Vladimir Putin sprejel spremembe zakonodaje, ki je legalizirala obratovanje tovarne, kar je spro\xc5\xbeilo val protestov ekologov in lokalnega prebivalstva. Septembra 2013 je tovarna ponovno bankrotirala in prenehala delovati, z dokon\xc4\x8dnim zaprtjem zaprtjem pa je 28. decembra 2013 slu\xc5\xbebo izgubilo \xc5\xa1e zadnjih 800 delavcev. 28. decembra 2013 je bil sprejet sklep ruske vlade, da bo na mestu, kjer je neko\xc4\x8d stala tovarna zgradila razstavi\xc5\xa1\xc4\x8de, kjer bodo predstavljeni ruski narodni parki.\n_START_SECTION_\nZgodovina odkrivanja in raziskav\n_START_PARAGRAPH_\nDo za\xc4\x8detka izgradnje transsibirske \xc5\xbeeleznice je bilo o jezeru malo znanega. Da so premostili pot, je bilo potrebnih 200 mostov in 33 predorov. V istem \xc4\x8dasu (1896 - 1902) je velika hidrogeografska odprava pod vodstvom F. Dri\xc5\xbeenka izdelala podrobni atlas dna.'